濟道過飲偶成長句
作者：呂南公
朝代：宋

paragraphs: 酤酒榷吏杓，買魚市兒籃。
雖非爛腸宴，亦知足一酣。
冬景忽卓午，晴雲喪曇曇。
室廬絕絲竹，文字入笑談。
以此稱出俗，相看庶無慚。
解衫掛前楹，豈問布與藍。
追講石陂會，秋霜正黄柑。
傅翁最後至，嘯詠能交參。
題詩廡東閣，醉卧堂西庵。
論子赴官職，可余老耕蠶。
俱爲樂榆枋，非傚谿壑貪。
摻袂歌慷慨，暌離各情含。
寄書建水涯，年歷滿四三。
不慮復見日，乃于郡樓南。
子爲赤髯叟，我有學語男。
問訊養生具，僅能無一簪。
固知寒儒分，未易過石甔。
棄置且勿道，行觴趣空壜。
將來難預期，既往已備諳。
聊盡酩酊興，安能每憂惔。